google/wiki40b huggingface dataset:
Ruta Muceniece

Dzīves gājums

Studēja farmāciju Rīgas Medicīnas institūta Farmācijas fakultātē (1970-1976). Turpināja studijas aspirantūrā Latvijas Organiskās sintēzes institūtā (1979-1982).
1982. gadā Tartu Universitātē aizstāvēja bioloģijas zinātņu kandidāta disertāciju "Īso peptīdu ietekme uz smadzeņu monoaminerģiskajiem procesiem". Bija zinātniskā līdzstrādniece OSI (1982-1999), papildinājās Segedas universitātē (1987), Ūmeo universitātē (1992) un Upsālas Universitātes Biomedicīnas centrā (1993-2000). 1999. gadā Latvijas Universitātē aizstāvēja habilitētā bioloģijas doktora grādu ar disertāciju "Melanokortīna receptori: no klonēšanas līdz selektīviem ligandiem". 
Pēc atgriešanās dzimtenē 2000. gadā sāka strādāt par LU Medicīnas fakultātes asociēto profesori, tad profesori (2005). LU MF Farmācijas programmu direktore.
Kopš 1998. gada ir Latvijas Universitātes Medicīnas fakultātes profesore, Medicīnas bioķīmijas katedras vadītāja.
Ilūkstes novads

Upes un ūdenstilpes novada teritorijā (līdz 2009. gadam)

Upes: Akmeņupe, Alkšņupīte, Daugava, Dviete, Eglaine, Ilūkste, Ilzupīte, Kazupe, Lašupīte, Līčupīte, Munda, Pļepovka, Rauda, Rupsīte, Viesīte.
Ūdenstilpes: Dvietes ezers, Ilzines ezers, Kamiņčas ezers, Ombergas ezers, Puru ezers, Skuķu ezers, Šarlotes ezers.

Vēsture

Tiek uzskatīts, ka Ilūkstes apkārtnē atradies 1251. gadā minētais Alektenes pilsnovads. 
Vēlāk atradās Livonijas ordeņa Daugavpils komturejai piederošajā Sēlijas daļā. 
Livonijas kara laikā 1559. gadā pirmoreiz pieminēta Ilūkste. 1570. gadā pirmais Kurzemes un Zemgales hercogs Gothards Ketlers Subates tirgus vietu (vācu: Subbath) Sēlpils virspilskunga iecirknī izlēņoja Plāteru dzimtai. 1680. gadā Vecsubates miestam piešķīra Magdeburgas tiesības. 
Pēc pievienošanas Krievijas impērijai tas ietilpa Ilūkstes pilskunga tiesā (Hauptmannschaft Illuxt), pēc 1819. gada teritoriāli administratīvās reformas Ilūkstes apriņķī. 1840. gadā garām Ilūkstei izbūvēja veco Pēterburgas—Varšavas lielceļu, 1873. gadā dzelzceļa līniju Dinaburga—Tilzīte. 
1892. gadā Ilūkstes miestam piešķīra ierobežotas pašvaldības tiesības. Pirmā Pasaules kara laikā 1915. gadā Ilūkstes novads ilgāku laiku atradās kauju zonā, pēc tam galvenās kaujas par Daugavpili notika vairāk uz austrumiem.
Latvijas brīvības cīņu laikā 1919. gada sākumā apriņķi ieņēma lielinieku karaspēks, 1919. gada vasarā to atbrīvoja Lietuvas armija kopā ar 3. Jelgavas kājnieku pulka 3. bataljonu. Lietuvas valdība pieprasīja pievienot Lietuvai tās armijas ieņemtos pagastus (Bebrenes, Dvietes, Gārsenes, Kurcuma, Lašu, Pilskalnes, Prodes, Rubenes, Stelles, Susējas un Sventes pagastus). Pēc Latvijas-Lietuvas robežas novilkšanas 1920. gada oktobrī arī Lietuvas armija bija spiesta atstāt ieņemtos Ilūkstes apriņķa pagastus.
2003. gadā izveidojās Ilūkstes novads, apvienojoties Daugavpils rajona Ilūkstes pilsētai, Pilskalnes, Šēderes un Bebrenes pagastam. 2009. gadā novadam pievienojās arī Dvietes pagasts, Eglaines pagasts un Subates pilsēta ar lauku teritoriju.
Tjažolyj sputnik

Uzbūve

Kosmiskais aparāts sastāvēja no cilindriska korpusa ar sfērisku augšējo daļu. Tā augstums bija 2,035 m un diametrs 1,05 m. Elektroenerģiju nodrošināja divi saules bateriju paneļi, kuri uzlādēja sudraba-cinka akumulatorus. 2 m diametra paraboliskā antena nodrošināja signāla raidīšanu uz Zemi 922,8 MHz frekvencē.
No zinātniskās aparatūras Veneras zondei bija uzstādīti: magnetometrs, divi jonu slazdi, mikrometeorītu detektors, Geigera skaitītājs, scintilācijas detektors kosmiskās radiācijas mērīšanai.

Lidojuma gaita

Pirmā eksemplāra 1VA № 1 palaišana notika 1961. gada 4. februārī 01:18:03 UTC ar nesējraķeti Molnija no Turatamas. Vispirms zonde ar augšējo pakāpi (Blok E) tika ievadīta zemā Zemes orbītā. Pirmā apriņķojuma beigās vajadzēja iedarboties ceturtās pakāpes dzinējam, un zonde tiktu ievadīta trajektorijā uz Veneru, bet tas nenotika. Tā zonde ar raķešpakāpi palika Zemes orbītā. Tā kā neatvērās sakaru antenas, nebija nekādu radiosignālu. Par raķetes avārijas iemeslu tiek uzskatīts bojājums strāvas pārveidotājā, kā dēļ netika iedarbināts raķešpakāpes dzinējs.
Oficiāli palaišanas mērķis netika publiskots, TASS paziņoja, ka palaists «Smagais padomju pavadonis ar masu 6483 kg». Tā kā tajā laikā notika gatavošanās pirmajiem cilvēka lidojumiem kosmosā, tad šim startam Rietumos bija pievērsta liela uzmanība. Itālijas un Francijas radioamatieri padomju kosmiskajās frekvencēs it kā bija uztvēruši cilvēku saucienus pēc palīdzības un vaidus, tādēļ Rietumu presē parādījās ziņojumi, ka «Smagā pavadoņa pilots gājis bojā orbītā lielās mokās».
Tjažolyj sputnik no orbītas nogāja 1961. gada 4. februārī un nokrita Sibīrijā. Iziešanu caur atmosfēru izturēja karstumizturīgā sfēriskā čaula ar vimpeli, uz kura bija uzrakstīts «1961. gads. Padomju Sociālistisko Republiku Savienība». Šo vimpeli pēc pāris gadiem atrada kāds zēns Birjusas upē un nodeva varasiestādēm. Vimpelis beigās atgriezās pie konstruktora.
Norija

Norija ir iekārta, kas paredzēta šķidruma (apūdeņošanas ūdensrats) vai sausu vielu vertikālai pacelšanai.

Etimoloģija

Sākotnēji vārds cēlies no arābu valodas najura (arābu: ناعورة), vēlāk līdzīgs vārds parādījies arī spāņu valodā norija (spāņu: noria), abās valodās šie vārdi apzīmē apūdeņošanas ūdensratu, un tos ierasti izmantoja irigācijā.

Apūdeņošanas ūdensrats

Par norijām dēvē apūdeņošanas ūdensratus, tie ir vieni no vecākajiem primārajiem dzinējiem, ko apūdeņošanas vajadzībām izmantoja jau senajā Ēģiptē un Persijā. Vienkāršākajās norijās aplodai piestiprināja taisnas lāpstiņas. Apakšējās lāpstiņas vienmēr iegremdē ūdenī, lai ūdens straume virzītu lāpstiņas un liktu ratam griezties. Energoefektivitātes uzlabošanai ar laiku norijām sāka uzstādīt kausveida lāpstiņas.
Alekss Jongs

Karjera

Ar Malaizijas kompānijas Magnum finansiālo palīdzību Jongs jau 2001. gada beigās debitēja augstākajā formulu klasē, aizstājot brazīlieti Tarsu Markesu. Pateicoties nepārtrauktajam naudas pabalstam no Magnum, arī 2002. gadā Jongs bija redzams startā ar Minardi. Viņš tik bieži neiekļāvās 107% no līdera kvalifikācijas laika, ka viņu uz divām sacīkstēm aizstāja Entonijs Deividsons. Pēc sezonas Jongs pameta F1 un gadu gaitā bija redzams dažādās sacensībās, tostarp Champ Car, V8 Supercars un A1 Grand Prix.
2008./09. gadu sezonā Jongs piedalījās Āzijas GP2 čempionātā, tomēr pēc dažām aizvadītām sacīkstēm tika atlaists no komandas.
Aizdzires muiža

Aizdzires muižas pils (vācu: Adsirn, Adsern) ir muižas kungu māja, kas atrodas Kandavas novada Aizdzires ciemā. Vietējas nozīmes kultūrvēstures piemineklis.

Vēsture

1397. gadā Aizdzirnes ciemu (latīņu: villa Assensirn) Livonijas ordeņa mestrs izlēņoja Heinriham Mustem. No 1714. gada, kad muižas īpašniece Agnese Hilzena apprecējās ar Ernestu fon Koskulu, muiža līdz pat tās atsavināšanai piederēja Koskulu dzimtai.
Tagadējā muižas kungu māja celta 18. gs. beigās un 19. gs. sākumā. 1845. gadā Aizdzires muižas īpašnieks Nikolajs fon Koskuls no tās atdalīja Valdeķu muižu un uzdāvināja savai sievai Luīzei. 20. gs. sākumā muižai bija 3906 ha muižas un 1167 ha pārdotas zemnieku zemes un pavisam 20 zemnieku sētas. 1912. gadā muižas īpašnieks bija apriņķa maršals Aleksandrs grāfs von Koskuls. Muižā darbojās vējdzirnavas, ķieģeļu ceplis, kaļķu dedzināmā krāsns, audzēja ostfrīzu šķirnes liellopus.
1920. gada zemes reformā Aizdzires muižu (2487 ha) sadalīja 125 vienībās. Aizdzires muižas centrā (306,59 ha) iekārtoja paraugsaimniecību, bet 1930. gadā Kandavas pagasta valde plānoja centrā ierīkot lauksaimniecības skolu. Otrā pasaules kara laikā vācu okupācijas iestādes Aizdzires muižā nometināja laukstrādniekus no Pleskavas un Novgorodas apgabaliem. Pēc kara beigām muižas centrā 1945. gadā ierīkoja padomju saimniecību "Valdeķi", 1969. gadā to pievienoja Kandavas sovhoztehnikumam.
Krišs Grundmanis

Karjera

Karjeru Grundmanis sāka 2005.—06. gada sezonā, to aizvadot Baltkrievijas Ekstralīgā spēlējošās HK Rīga 2000 sastāvā. Komandas rindās Grundmanis kļuva arī par Latvijas čempionu. Nākamo sezonu Grundmanis aizvadīja Ontārio hokeja līgas vienībā Toronto St. Michael's Majors, savukārt 2007.—08. gada sezonu aizvadīja USHL, CHL un ECHL komandās. 2008.—09. gada sezonā atgriezās HK Rīga 2000 sastāvā. 2009.—10. gada sezonā turpināja spēlēt Rīgas "Dinamo" fārmklubā, Rīgas "Dinamo Juniors" rindās.
2010.—11. gada sezonu Grundmanis aizvadīja Lielbritānijas EIHL un EPIHL čempionātos, tad divus gadus spēlēja Čehijas zemākajās līgās. 2013.—14. sezonā pievienojās Rīgas "Prizma" rindām, tās sastāvā kļūstot par Latvijas čempionu. 2015.—16. gada sezonas vidū pārgāja uz citu čempionāta komandu HK Kurbads. Kurbads sastāvā 2017. gadā izcīnīja Latvijas čempiona titulu, taču tad pārcēlās uz HK Zemgale rindām.
2018.—19. gada Optibet hokeja līgas regulārā čempionāta Grundmanis aizvadīja 27 spēles, guva 2 vārtus, izdarīja 7 rezultatīvās piespēles, nopelnīja 91 soda minūti un izdarīja 50 metienus uz vārtiem. 2018.—19. gada Optibet hokeja līgas izslēgšanas kārtas četrās spēlēs izdarīja 6 metienus uz vārtiem un nopelnīja 16 soda metienus. Šajā sezonā kopā ar HK Zemgale/LLU izcīnīja Latvijas čempionāta bronzas medaļu.
Latvijas futbola izlase 1936. gadā

Spēles

 Latvija: Harijs Lazdiņš; Pēteris Lauks, Rūdolfs Slavišens, Nikolajs Levitanuss, Voldemārs Bērziņš, Jānis Lidmanis, Alfrēds Verners, Roberts Pakalns, Alberts Šeibelis, Jānis Rozītis, Vaclavs Borduško.
 Latvija: Harijs Lazdiņš; Pēteris Lauks, Rūdolfs Slavišens, Nikolajs Levitanuss, Voldemārs Bērziņš, Jānis Lidmanis, Alfrēds Verners, Roberts Pakalns, Alberts Šeibelis, Jānis Rozītis, Ēriks Raisters.
 Latvija: Harijs Lazdiņš; Pēteris Lauks, Rūdolfs Slavišens, Nikolajs Levitanuss, Voldemārs Bērziņš, Jānis Lidmanis, Alfrēds Verners, Iļja Vestermans, Alberts Šeibelis, Ēriks Pētersons, Vaclavs Borduško.
 Latvija: Harijs Lazdiņš; Pēteris Lauks, Francis Makarskis, Nikolajs Levitanuss, Rūdolfs Slavišens (Aleksandrs Varakājs 40'), Jānis Lidmanis, Alfrēds Verners, Iļja Vestermans, Alberts Šeibelis, Ēriks Pētersons, Vaclavs Borduško.
 Latvija: Harijs Lazdiņš; Pēteris Lauks, Francis Makarskis, Nikolajs Levitanuss, Rūdolfs Slavišens (Aleksandrs Varakājs 40'), Jānis Lidmanis, Alfrēds Verners, Ēriks Pētersons, Alberts Šeibelis, Jānis Rozītis, Ēriks Raisters.
Meteoroīds

Meteoroīds ir nelielu izmēru Saules sistēmas mazais ķermenis, kas pārvietojas starpplanētu telpā. Meteoroīdu veido viela, kas Saules sistēmas veidošanās laikā netika akumulēta planētās un citos debess ķermeņos, mazo planētu šķembas un komētu sabrukšanas produkti.
Marko Daņo

Spēlētāja karjera

Profesionāļa karjeru Daņo sāka 2010.—11. gada sezonā, kad debitēja Slovākijas Ekstralīgas kluba Trenčīnas "Dukla" rindās. 2012.—13. gada sezonā hokejists pievienojās Bratislavas "Slovan" vienībai. Pēc 2013.—14. gada sezonas, kurā "Slovan" neizdevās iekļūt Gagarina kausa izcīņā, Daņo noslēdza trīs gadu līgumu ar NHL vienību Kolumbusas "Blue Jackets", sezonu noslēdzot tās AHL fārmklubā Springfildas "Falcons".
Nākamo sezonu hokejists uzsāka jau Kolumbusas "Blue Jackets" sastāvā, tās rindās aizvadot 35 spēles un atzīmējoties ar 21 rezultativitātes punktu. 2015. gada jūnijā Daņo tika aizmainīts uz Čikāgas "Blackhawks". "Blackhawks" rindās aizvadīja vien 13 spēles, līdz 2016. gada februāra nogalē tika aizmainīts uz Vinipegas "Jets". "Jets" pamatsastāvā Daņo neizdevās nostiprināties, nākamajās divās sezonās tās rindās aizvadot attiecīgi 38 un 23 spēles. 2018. gada oktobrī tika ievietots neaizsargāto spēlētāju sarakstā, kur spēlētāja līgumu pārņēma Kolorādo "Avalanche". Vien mēnesi vēlāk tādā pašā ceļā Daņo nonāca atpakaļ "Jets", komandai uzbrucēju nosūtot uz AHL vienību Manitobas "Moose".
Slovākijas hokeja izlases rindās spēlējis 2013. un 2015. gada Pasaules čempionātos.
Rūpnīca

Rūpnīca jeb fabrika (latīņu: fabrica — ‘darbnīca’) ir objekts, kurā notiek produktu ražošana, izmantojot dažādus mehānismus, tehniku un konveijerus. Salīdzinot ar amatniecību, kas dominēja līdz rūpnieciskajai revolūcijai (18. gadsimta beigās un 19. gadsimta sākumā), rūpnīcās ir iespējams saražot daudz vairāk produkcijas īsākā laika posmā, tādā veidā ļaujot samazināt preces cenu. Rūpnīcas ir dažādu rūpniecības nozaru pamatā. Daudzi rūpniecības uzņēmumi ražo nevis gatavus produktus, bet gan pusfabrikātus, no kuriem citos rūpniecības uzņēmumos izgatavo gatavus produktus.
Nīcas luterāņu baznīca

Vēsture

Pirmās vēsturiskās liecības par draudzi Nīcā nāk no 16. gadsimta. Pirms tagadējās baznīcas, Nīcā ir bijušas četras citas, kuru precīzas atrašanās vietas nav zināmas.
Mazs bērniņš krustcelēs

"Mazs bērniņš krustcelēs" ir viena no Zigmara Liepiņa dziesmām ar Māras Zālītes vārdiem, kuru viņš 1988. gadā komponēja rokoperai „Lāčplēsis”. 
Atmodas kustības laikā rokopera „Lāčplēsis” bija pieteikta kā Andreja Pumpura eposa jubilejai veltīts pasākums, ikviena no tās izrādēm kļuva par tautas manifestāciju. Kopējais izrāžu skaits tolaik sasniedza 43. Tēmas "Latvju zeme vaļā stāv" piedziedājumu „Mazs bērniņš krustcelēs” izpildīja Jānis Sproģis (Lielvārds) un koris. 
2007. gadā tā bija iekļauta patriotisko dziesmu izlasē "Tautas laiks". 
2018. gadā "Mazs bērniņš krustcelēs" ieguva 12. vietu Radio SWH organizētajā LVtop100 aptaujā.
Subway

Latvijā

Subway franšīzes pirmo restorānu Latvijā atvēra 2014. gada 27. jūnijā, Zigfrīda Annas Meierovica bulvārī 12. Subway franšīzes tiesības Latvijā pieder trim firmām — Submarine Latvia, SUB Latvia un "PLG group". Pēc 2015. gada jūnija datiem Latvijā atrodas pieci Subway restorāni un tie visi ir izvietoti Rīgā. 2015. gada 26. jūnijā uzņēmums paziņoja, ka tuvākajā nākotnē plāno atvērt jaunus restorānus arī citās Latvijas pilsētās.
9. Saeimas deputāti

9. Saeimā tika ievēlēti 100 deputāti, no kuriem 99 sāka savu darbību 2006. gada 7. novembrī. 16. novembrī darbu sāka arī 100. deputāts Juris Boldāns, kura mandātu sākotnēji neapstiprināja. Skaitot arī mandātu nolikušos deputātus, kopā 9. Saeimā ir strādājuši 128 deputāti. Šis Saeimas sasaukums darbojās līdz 2010. gada 1. novembrim.
Kārlis Stalte

Biogrāfija

Beidzis mācības Rīgas guberņas ģimnāzijā. Bijis grāmatvedis un privātskolotājs Rīgā un Liepājā. 1905. gadā sācis nodarboties ar lauksaimniecību Mazirbē, kur bija ķesteris un ērģelnieks luterāņu draudzē.
No 1923. līdz 1924. gadam bija Līvu savienības priekšsēdētājs, pēc tam līdz 1940. gadam — sekretārs. Bijis laikraksta "Līvli" redaktors no 1933. līdz 1939. gadam.
1922. gadā sācis izdot literāras publikācijas. Rakstījis dzeju un garīgās dziesmas. Ir Min izāmō (no lībiešu:   Mana tēvzeme), līvu tautas himnas, teksta autors. 1924. gadā tika izdots dzejoļu krājums. Lībiešu valodā tulkojis Jauno Derību un garīgās dziesmas. Somu un igauņu pētniekiem palīdzējis lībiešu valodas pētīšanā. Vairāki viņa dzejoļi tulkoti latviski un publicēti dzejas izlasē "Es viltīgāks par tevi, menca".
1939. gadā pārcēlies uz dzīvi Vācijā.
Uzlabotā Taraša aizsardzība

Atklātnes raksturojums

Atšķirībā no Taraša aizsardzības, gājiens 4. ... c5 neved pie izolēta bandinieka izveidošanās uz d5, jo uz gājienu 5. cxd5 melnajiem ir iespēja atbildēt 5. ... Zxd5. Šīs nianses rezultātā radies atklātnes nosaukums, lai gan pozīcijas, kas rodas Taraša un uzlabotā Taraša aizsardzībā, principiāli atšķiras.
Simptoms

Simptoms (grieķu: σύμπτωμα, symptoma — 'negadījums, nelaime') ir slimības pazīme. Katrai slimībai ir vairāki simptomi. Simptomi var būt tādi, kurus pacients jūt un par to izstāsta ārstam, un objektīvi, kurus ārsts atrod, veicot slimnieka izmeklēšanu. Pamatojoties uz konstatētajiem simptomiem, ārsts nosaka diagnozi. Vieni un tie paši simptomi var būt vairākām slimībām, pareizu diagnozi var noteikt tikai ārsts.
Debaļceve

Vēsture

Apdzīvotā vieta izveidojusies kā ciemats pie dzelzceļa stacijas, kas nosaukta netālā Debaļcevkas ciema vārdā. 1896. gadā pie stacijas palaida metalapstrādes rūpnīcu. Gadsimtu mijā Debaļceve izveidojās par svarīgu dzelzceļa mezglu ar šķirošanas staciju, diviem depo un remontrūpnīcu. 1911. gadā Debaļcevē dzīvoja 20 000 iedzīvotāju. 1921. gadā Debaļcevei piešķīra apriņķa pilsētas statusu, bet 1938. gadā — pilsētas statusu.
Debaļceves apkārtnē notiek intensīva karadarbība Austrumukrainas karā. 2014. gada pavasarī pilsētu ieņēma Doņeckas Tautas Republikas separātisti. Jūlijā pēc smagām kaujām pilsētu pārņēma Ukrainas karaspēks. 2015. gada sākumā atsākās sīvas kaujas par Debaļcevi, kas turpinājās arī pēc Minskas pamiera spēkā stāšanās un beidzās ar Ukrainas karaspēka atkāpšanos.
Arfa

Arfa (itāļu: arpa) ir strinkšķināmais stīgu instruments.
Šis mūzikas instruments bija pazīstams jau senajiem ēģiptiešiem, palestīniešiem, ģermāņiem un citām tautām. Mūsdienās arfai ir 43—48 stīgas. Tās ir uzvilktas uz vertikāla trijstūra rāmja, kuram ir rezonators. Rezonators sastāv no septiņiem pedāļiem arfas pamatnē, kas ļauj iegūt jebkura mažora vai minora tonalitāti. Skaņojums — diatonisks.
Popārts

Popārts (angļu: pop art "populāra tautas māksla") ir avangarda vizuālās mākslas kustība, kas radās 1950. gadu vidū Lielbritānijā un ASV.

Rašanās

Popārts radies Amerikā kā visasākā reakcija pret abstrakcionismu, un, kaut arī ar šo virzienu saistīta māksla, kas atbilst plašās tautas masās populārai mākslai, spēj uzrunāt tautu, tā nevēlas būt "augstajai mākslai" līdzīga un tāpēc var būt viegli izplatāma. Popārts, visbiežāk, māksliniekus, it sevišķi tos, kas dzīvoja rūpniecības un komerciālajos rajonos, stimulēja uz parastā, ikdienišķā un vulgārā popularizāciju. Popārta pārstāvji apgleznoja visu to, kas nebija ievērības cienīgs un ko noraidīja māksla: visa veida reklāmas, avīžu un žurnālu ilustrācijas, karikatūras, ikdienas drēbes u.c.

Izpausmes

Būtībā popārts nojauca robežu starp unikālu, mākslinieka radītu vērtību un masveidā ražotu priekšmetu izmantošanu radošās domas izteikšanai. Ironijas sajūta un rotaļīgums bija viens no stila raksturlielumiem. Popārta tēli tika meklēti reklāmās, multfilmās, komiksos un televīzijā. Mākslinieki sāka veidot kolāžas no dažādiem, mākslai netradicionāliem materiāliem — sākot ar kartona un metāla kārbām un beidzot ar stiklu, spoguļiem, audumiem, avīžu izgriezumiem un auto detaļām. Daudzi pievērsās fotomontāžām spilgtos, kliedzošos un savstarpēji nesaderīgos toņos. Nereti tika atdarināti sadzīves priekšmeti, veidojot no tiem neparastas kompozīcijas. Viens no biežāk lietotajiem mākslinieciskās izteiksmes veidiem bija kāda populāra tēla apspēlēšana ar dažādiem līdzekļiem. Par vienu no spilgtākajām popārta ikonām kļuva slavenā amerikāņu aktrise Merilina Monro.

Atbalsts

Popārta veidošanos veicināja Ričards Hamiltons (1922-2011) un citi dadaistu ietekmētie lietišķās mākslas pārstāvji. Šo mākslinieku darbošanās rezultātā tika panākts izlīdzinājums starp mākslinieka radītajām unikālajām vērtībām un visās pārējās cilvēka darbības sfērās masveidā izgatavotajiem priekšmetiem. Tas rezultātā noveda pie mākslas radīšanas ar tehnisko līdzekļu palīdzību.
4. novembris

4. novembris ir gada 308. diena pēc Gregora kalendāra (309. garajā gadā). Līdz gada beigām ir atlikušas 57 dienas.
Iešana (filma)

Sižets

Filmā kristīgā jaunatne dodas svētceļojumā uz Poliju, kur viņi vēlas satikt Romas pāvestu.
Kūdra (Jūrmala)

Vēsture

Tagadējā Kūdras teritorija atradās Slokas pagastā, kuru kopā ar Slokas novadu 1783. gadā atdalīja no Kurzemes un Zemgales hercogistes un pievienoja Krievijas impērijai.
20. gadsimtā te izveidojās kūdras fabrikas strādnieku ciemats. 1950. gados no Kūdras uz Slokas papīrfabriku tika vesta kurināmā kūdra. 1951. gadā izveidoja Kūdras dzelzceļa pieturu. 1959. gadā Kūdru kopā ar Sloku un Ķemeriem iekļāva Jūrmalas pilsētas sastāvā.
Pēc pirmā Jūrmalas pilsētas ģenerālplāna izstrādes 1971. gadā tika veidotas divas galvenās atpūtas zonas: galvenokārt atpūtniekiem no visas PSRS paredzētā kūrorta zona Ķemeri-Jaunķemeri un rīdzinieku masveidīgas atpūtas zona Priedaine-Vaivari. Starp šīm zonām bija paredzēts attīstīt industriālo rajonu Kūdrā.

Pirmā pasaules kara kapi

Ventspils šosejas 38,5 kilometrā ir savrupa, atsevišķi iekārtota apbedījumu vieta ar piemiņas plāksnēm. Pirmā pasaules kara laikā (1915.-1916. gadā) te apglabāti apmēram 400-500 Krievijas impērijas armijas karavīru. Uz kapa vietu ir norāde šosejas malā.
Nellija Aginjana

Šaha karjera

Aginjana ir veiksmīgi pārstāvējusi Armēnijas sieviešu nacionālo komandu. 1996. gadā savā dzimtajā pilsētā Erevānā, kā Armēnijas otrās komandas dalībniece,  viņa pirmoreiz spēlēja šaha olimpiādē. Līdz 2010. gadam viņa ir piedalījies septiņās šaha olimpiādēs ar personisku kopējo punktu skaitu 28 punkti no 53 spēlēm (+18, -15, = 20).
No 2003. gada viņa ir bijusi Armēnijas komandas dalībniece piecos Eiropas sieviešu komandu čempionātos. 2003. gada Eiropas čempionātā Plovdivā Armēnija uzvarēja ar Nelliju Aginjanu kā rezerves spēlētāju. 2007. gadā Iraklijā, komanda izcīnīja bronzas medaļas. Aginjana spēlēja pie trešā galdiņa un pēdējā kārtā guva svarīgu uzvaru pret gandrīz par divsimt punktiem augstāk reitingā esošo gruzīnieti Nino Hurcidzi. Šī uzvara deva iespēju nospēlēt neizšķirti 2:2 maču ar Gruzijas komandu.
Pasaules komandu šaha čempionātā 2007. gadā Jekaterinburgā viņa spēlēja pie trešā, 2009. gadā Ningbo pie ceturtā galdiņa un 2011. gadā Mardinā bija rezerves spēlētāja.
Klubu sacensībās Aginjana pārstāvēja Erevanas MIKA komandu, ar kuru 2005. gadā viņa uzvarēja Armēnijas čempionātā un divreiz pārstāvēja to Eiropas klubu kausa izcīņā sievietēm, pie tam 2006. gadā Fīganā uzvarot.
Kopš 2001. gada viņā ir sieviešu starptautiskā meistare, kopš 2005. gada maija sieviešu starptautiskā lielmeistare.
Kauguru pagasts

Hidrogrāfija

Pagastā nav ezeru, bet ir vairākas Gaujas attekas un vecupes, kas veido vecupju ezeriņus.

Upes

Cauri pagastam tek upes: Gauja, Miegupīte, Adzele, Grūžupe un  Mīļuma

Vēsture

Pirmais Kauguru pagasta vecākais — Mārcis Balodis ievēlēts 1866. gadā. 
Pēc 1920. gada agrārreformas Kauguru muižu (Kaugershof) ar Jauno, Līzbetes, Stantes un Tauriņu pusmuižām sadalīja 95 vienībās (no tām 3 bijušās rentes mājas) 1212 ha kopplatībā. Muižas centra ēkas piešķīra Latvijas Kara ministrijai.
1933. gadā Valmieras apriņķa Kauguru pagastam pievienoja Mūrmuižas pagastu. 1935. gadā Kauguru pagasta platība bija 91 km² un tajā dzīvoja 976 iedzīvotāji. 1945. gadā pagastā izveidoja Kauguru un Mūru ciema padomes, bet pagastu 1949. gadā likvidēja. Valmieras rajona Kauguru ciemam 1954. gadā pievienoja likvidēto Mūru ciemu, bet daļu Kauguru ciema teritorijas 1977. gadā iekļāva Valmieras pilsētā. 1990. gadā ciemu reorganizēja par pagastu. 2009. gadā Kauguru pagasts kā viena no administratīvajām teritorijām iekļāvās Beverīnas novadā.
Jūrkalnes iela (Jūrmala)

Satiksme

Pa Jūrkalnes ielu kursē 3. autobuss.
Lakross

Lakross (franču: lacrosse) ir komandu sporta veids, kurā piedalās divas komandas.
Katras komandas sastāvā uz laukuma vienlaicīgi atrodas 10 spēlētāji. Spēles mērķis ir ar nūjām, kuru galos ir trijstūrveida tīkliņi, iedabūt bumbiņu pretinieku vārtos, piespēlējot to komandas biedriem pa gaisu. Lielākā daļa spēlētāju izmanto "īsu nūju", kas ir 1—1,1 m gara, četriem spēlētājiem var būt "garā nūja", kas ir 1,3—1,8 m gara (to parasti izmanto aizsargi un pussargi). Laukums ir 100×55 m liels, vārti — 1,8×1,8 m lieli. Šis ir viens no populārākajiem sporta veidiem Kanādā, kur tas oficiāli ir atzīts par nacionālo vasaras sporta veidu (nacionālais ziemas sports ir hokejs).
Pirmie ar šī sporta veida priekšteci nodarbojušies Amerikas pamatiedzīvotāji ne vēlāk kā 1100. gadā. Tas ir viens no vecākajiem organizētajiem sporta veidiem Ziemeļamerikā. 1800. gadu vidū tas kļuva populārs arī starp citiem iedzīvotājiem.
Pasaules čempionāts vīriešiem lakrosā notiek kopš 1967. gada, sievietēm (Pasaules kauss) — 1982. gada. Latvijas vīriešu izlases augstākais panākums ir 2006. gadā izcīnītā 14. vieta.
Lakross ir divas reizes (1904, 1908) bijis iekļauts Vasaras Olimpiskajās spēlēs, vēl trīs reizes (1928, 1932, 1948) bija iekļauts kā demonstrējumu sporta veids.
Behenskābe

Atrašanās dabā

Glicerīda veidā atrodama rāceņu, rapšu un zemesriekstu eļļā, kā arī Indijas koka Moringa oleifera sēklu eļļā (ben oil jeb behen oil — no tā cēlies behenskābes nosaukums). Tonnā zemesriekstu čaumalu ir 5—6 kg behenskābes. Behenskābe cilvēkam izraisa holesterīna līmeņa paaugstināšanos asinīs.

Iegūšana

Iegūst no moringas koka eļļas.

Īpašības

Reducējot behenskābi, var iegūt behenilspirtu.